330 Bakih Strategik KGC ba Sarawak
DATO Sri Fatimah Abdullah mendingka penerang ari seiku pemesai ba Taman Kediaman Penjagaan Eden, Kota Samarahan maya iya ngatur penemuai ngagai endur nya kena Hari Dua ke udah. KOTA SAMARAHAN: Bisi 216,173 peminta Kad Emas Kenyalang (KGC) udah diterima nyentukka ngagai 29 Januari 2022.Menteri Pemansang Indu, Nembiak Mit enggau Pengelantang Komuniti Dato Sri Fatimah Abdullah madahka, ari semua penyampau nya bisi 213,459 kad udah dichelak sereta 202,768 (95 pesen) udah diberi ngagai sida ke minta. “Kelimpah ari nya, nyentukka ngagai 31 Januari 2022 bisi 330 Bakih Strategik KGC ba serata Sarawak ke alai ba Kuching bisi 130, Samarahan (13), Serian (7), Sri Aman (17), Betong (5), Sarikei (21), Kapit (7), Sibu (33), Mukah (14), Miri (47), Bintulu (25) sereta Limbang (11),” ku iya. Iya mansutka jaku munyi nya maya ngatur penemuai ngagai Taman Kediaman Penjagaan Eden, Kota Samarahan kena Hari Dua ke udah. Ku iya, Bakih Strategik KGC nya merchants tauka serikat nyediaka servis tauka fasiliti ke bisi nyediaka diskaun enggau rebat ngagai bala orang tuai ba Sarawak. “Bakih Strategik KGC meri peluang ngagai mensia mayuh ngambika sama bela ngemanahka agi servis sosial ngagai bala orang tuai kelimpah ari peduli ngaga bala sida nya. Kami sigi endang ngarapka lebih mayuh agi nyereta bakih strategik KGC,” ku iya. Dikena nyediaka diri napi penguji ke baka nya, Perintah Sarawak udah ngena siti kad ke dikumbai KGC diberi ngagai orang tuai ba Sarawak berengkah ari bulan Januari 2020. Kad KGC nya fasiliti meri dis-kaun tauka rebat tauka fi perchuma ngagai barang enggau servis ke bisi disediaka ijinsi perintah, swasta enggau palan komersial ke nyadi bakih strategik KGC. 
See author's posts
